**MEKH ENERGIAKÖVETEK PÁLYÁZAT**

**PÁLYÁZATI KIÍRÁS**

**2020**

**A pályázat kiírója:** Magyar Energetikai és Közmű-szabályozási Hivatal (MEKH)

**Cím:** 1054 Budapest, Bajcsy-Zsilinszky út 52.

**Web:** [www.mekh.hu](http://www.mekh.hu); [www.enhat.mekh.hu](http://www.enhat.mekh.hu); www.energiakovetek.hu

# A pályázat célja

A MEKH társadalmi felelősségvállalási programjának hangsúlyos eleme a fogyasztók energia­tudatos szemléletformálása.

**A MEKH Energiakövetek pályázat célja:**

* az energiatermeléssel és -felhasználással, valamint a tudatos energiafogyasztással és energiatakarékossággal kapcsolatos ismeretek bővítése az általános iskola felső tagozatos, illetve a középiskolás korosztály körében;
* a felsőoktatási intézményekben elsősorban természettudományos tárgyakat hallgató diákok ösztönzése a témával kapcsolatos tudásuk elmélyítésére és kreatív, élményalapú átadására a megjelölt korosztálynak.

# A pályázat benyújtására jogosultak

A pályázatra magyar felsőoktatási intézményben alap-, mester- vagy doktori képzésben résztvevő nappali és levelező tagozatos hallgatók jelentkezhetnek, elsősorban az alábbi szakokról: energetikai mérnök, fizika, fizikatanár, fizikus, geofizikus, környezettan, környezettan-tanár, környezettudomány, természetismeret-környezettan tanár. Nem jelent kizáró okot, ha a pályázó nem a felsorolt szakok hallgatója.

# A pályázat tartalma

Pályázni egy **45 perces**, felső tagozatos általános iskolai vagy középiskolás korosztályra szabott **tematikus tanóra vázlatá**val lehet.

## A MEKH felelősségi területeihez igazodva a tanórák javasolt témái:

* az energiaellátás és az energiaforrások áttekintése; megújuló és nem megújuló energia­források; az egyes energiaforrások, energiahordozók előnyei, hátrányai;
* energiatermelés, a háztartások energiaellátása; a földgáz, a villamos energia és a víz eljuttatása a fogyasztókhoz;
* a megújuló energia felhasználási lehetőségei;
* a háztartás energiafelhasználásának (földgáz, villamos energia, víz) csökkentése: tippek, trükkök, jó gyakorlatok bemutatása;
* az energia- és környezettudatos magatartás alapjai: energiatakarékosság, környezet­tudatos energiafelhasználás, energiafogyasztók a háztartásban, fogyasztásmérés; villany-, víz- és gázszámla;
* az energiatakarékos és környezetkímélő közlekedés lehetőségei;
* energiatakarékos építkezés: hőszigetelés, nyílászárók, hűtő- és fűtőrendszerek, megújuló energia használata;
* a hulladékokban rejlő energia felhasználása, a folyamat bemutatása;
* alternatív energiahordozók a hulladékáramban;
* a háztartási hulladékoktól az energiatermelésig: a folyamat bemutatása, hogyan jut el a hulladék a háztartásoktól az erőművekig és tér vissza elektromos energia vagy hő formájában;
* hulladék szelektálás, a hulladékképződés megelőzése.

Alapvető elvárás, hogy a tanóra szerves részét képezze minimum egy, a tanóra témájához kapcsolódó **LÁTVÁNYOS KÍSÉRLET**, amely a nevelési-oktatási intézmények tűz- és munkavédelmi előírásainak megfelel.

**A pályázathoz kötelezően csatolandó:**

* egy maximum egyperces bemutatkozó videó (asf, wma, wmv, wm, avi, mp4 vagy mpg formátumban).

**A pályázathoz opcionálisan csatolható**:

* a benyújtott óratervet kiegészítő szabadon választott dokumentum (pl.: szöveg, kép, prezentáció).

A bemutatkozó videó kivételével a csatolt dokumentumok mérete nem haladhatja meg a 10 megabájtot.

# A pályázatok benyújtásának módja

A pályázatra a [www.energiakovetek.hu](http://www.energiakovetek.hu) oldalon lehet jelentkezni. A honlapon kitölthető a jelentkezési lap, csatolható az óraterv és Wetransferen keresztül elküldhető a bemutatkozó videó is.

# A pályázatok értékelése

2020 Energiakövetei egy kétkörös értékelés után kerülnek kiválasztásra.

1. A beérkezett pályázatokat első körben szakmai zsűri értékeli. Az értékelés során előnyt jelent:
* a választott téma újszerű megközelítése;
* a téma szakmailag igényes bemutatása;
* törekvés a mindennapokban alkalmazható gyakorlati készségek átadására;
* a tematikus tanóra minél kreatívabb megtervezése;
* szemléltető eszközök, demonstrációs modellek aktív használata;
* látványos kísérlet(ek) bemutatása;
* törekvés a diákok aktív bevonására;
* a diákok tapasztalatszerzésen alapuló tanulásának ösztönzése;
* a téma adott korcsoport (általános iskolai felső tagozat vagy középiskola) igényeihez igazodó feldolgozása.
1. MEKH Demo Day

A zsűri által első körben legjobbnak ítélt pályamunkák készítői a MEKH székházában megrendezett Demo Day során személyes bemutatkozó előadásra is lehetőséget kapnak. A meghívottak egy maximum 12 perces előadás keretében, közönség előtt bizonyíthatják, miért lennének ők 2020 legjobb Energiakövetei. A zsűri a bemutatkozó előadás során értékeli többek között a pályázó kiállását, előadásmódját és beszédstílusát.

Az élő prezentációk témája szabadon választott, de kapcsolódnia kell a beadott óravázlat témájához. Az előadáshoz szükséges prezentációs eszközöket (kivetítő, számítógép) a MEKH biztosítja, de szabadon használható bármely más demonstrációs eszköz is.

A zsűri a Demo Day során bemutatott prezentációk közül választja ki a legjobbakat, akik elnyerik az Energiakövet 2020 címet, valamint az ország különböző oktatási intézményeiben megtarthatják rendhagyó természettudományos tanóráikat.

# A pályázatok díjazása

A két forduló eredményeit összesítve a zsűri a három legjobb pályázatot benyújtó hallgatót díjazza az alábbiak szerint:

* a díjazottak elnyerik a „MEKH Energiakövet 2020” címet;
* az Energiakövetek 400.000 Ft/fő értékű ösztöndíjban részesülnek;
* a MEKH biztosítja a benyújtott óratervek élményszerű, látványos és szakmailag is tartalmas megvalósításához szükséges prezentációs és egyéb demonstrációs eszközöket 100.000 Ft értékhatárig;
* a MEKH háromnapos előadói tréninget (elmélet és gyakorlat) biztosít a Energiaköveteknek Budapesten;
* a MEKH felvételt készít a Energiakövetek által megtartott egyik tanóráról, melyet utómunka után a díjazottak referenciaanyagként használhatnak.

# Kötelezettségek

Az ösztöndíj keretében a nyertes Energiakövetek kötelesek részt venni a MEKH által szervezett előadói tréningeken, ahol a szakma legjobbjai segítenek nekik a felkészülésben.

A 2020. szeptember 1. és 2020. december 31. közötti időszakban az Energiakövetek a nyertes óraterveik alapján kötelesek legalább 5 tanórát megtartani az ország különböző oktatási intézményeiben, a fővárosban és vidéken egyaránt. Az utazás feltételeit a Magyar Energetikai és Közmű-Szabályozási Hivatal biztosítja az Energiaköveteknek.

Az ösztöndíj folyósításának módjáról és feltételeiről a MEKH egyedi megállapodást köt a díjazottakkal.

Az Energiakövetek vállalják a programhoz kötődő médiaszereplést, és az ezzel járó interjúk nyilvánossá tételét.

# Bírálóbizottság

A pályázat fővédnöke: Dr. Dorkota Lajos, a MEKH elnöke

A zsűri tagjai:

* Dr. Grabner Péter, a MEKH energetikáért felelős elnökhelyettese;
* Czippán Katalin, környezeti nevelési és kommunikációs szakember, a Világ Természetvédelmi Unió Oktatási és Kommunikációs Bizottságának (IUCN CEC) alelnöke;
* Zsíros László Róbert, tudományos vlogger, podcaster, a Szertár Projekt alapítója.

# Jelentkezési határidő

A pályázat beküldésének határideje: **2020. március 31.**

A pályázókat e-mailben értesítjük az első körös zsűrizés és a Demo Day-en való részvétel lehetőségéről legkésőbb **2020. április 30-ig.**

#  Hivatalos eredményhirdetés

# A Demo Day-en részt vett és a zsűri által az összesített eredmények által legjobbnak ítélt pályázókat a Demo Day-t követő héten értesítjük az díjátadó időpontjáról, melynek helyszíne a Magyar Energetikai És Közmű-Szabályozási Hivatal.